**อย. เตือนสูดดมลูกโป่งก๊าซหัวเราะ อันตรายถึงเสียชีวิต ผู้ขายมีความผิด**

 กรณีพบการจำหน่ายก๊าซหัวเราะบรรจุในลูกโป่งที่จังหวัดชลบุรี อย. ประสานหน่วยงานในพื้นที่เข้าตรวจสอบพบมีการจำหน่ายจริง ทำการตรวจยึดของกลาง แจ้งความดำเนินคดีผู้จำหน่ายแล้ว เตือนประชาชนอย่าสูดดม ทำร่างกายขาดออกซิเจน อันตรายถึงเสียชีวิต

 **เภสัชกรวีระชัย นลวชัย รองเลขาธิการคณะกรรมการอาหารและยา** เปิดเผยว่า ตามที่มีข่าวพบการจำหน่ายก๊าซหัวเราะบรรจุในลูกโป่งที่เมืองพัทยา จังหวัดชลบุรีนั้น สำนักงานคณะกรรมการอาหารและยา (อย.) ได้ประสานสำนักงานสาธารณสุขจังหวัดชลบุรีและหน่วยงานในพื้นที่เข้าตรวจสอบข้อเท็จจริงพบมีการจำหน่ายจริง ก๊าซไนตรัสออกไซด์มีฤทธิ์ในการเปลี่ยนแปลงโครงสร้างทางเคมีของร่างกายมนุษย์ จัดเป็นยาตามมาตรา 4(4) แห่งพระราชบัญญัติยา พ.ศ. 2510 สำนักงานสาธารณสุขจังหวัดชลบุรีและหน่วยงานในพื้นที่ได้แจ้งข้อกล่าวหาผู้จำหน่าย ขณะนี้อยู่ในขั้นตอนดำเนินการตามกฎหมาย

 ก๊าซไนตรัสออกไซด์ ทางการแพทย์ใช้เป็นก๊าซดมสลบก่อนการผ่าตัด หรือถอนฟัน ลดอาการปวด ออกฤทธิ์รวดเร็วและหมดฤทธิ์เร็วเช่นกัน นอกจากนี้ยังใช้ในอุตสาหกรรมรถยนต์ โดยใช้บรรจุในถุงลมนิรภัยในรถยนต์ เป็นก๊าซไม่มีสี ไม่ติดไฟ ในอุตสาหกรรมอาหาร ไนตรัสออกไซด์ถูกนำมาใช้เป็นสารขับดันในกระป๋องสำหรับฉีดพ่นวิปครีม สเปรย์น้ำมันกันอาหารติดกระทะ สารป้องกันการเกิดออกซิเดชั่น สารช่วยให้เกิดฟองและเป็นก๊าซช่วยในการบรรจุ กรณีนำไปใช้ในทางที่ผิด สูดดมเพื่อให้เกิดอาการเคลิบเคลิ้มและเพลิดเพลิน
หากสูดดมในปริมาณมากอาจทำให้เกิดอาการคลื่นไส้ อาเจียน หมดสติ เป็นอันตรายถึงเสียชีวิต

 รองเลขาธิการฯ กล่าวว่า อย. เคยจับกุมผู้ขายลูกโป่งก๊าซหัวเราะและออกข่าวเตือนประชาชนให้หลีกเลี่ยงการสูดดม ผู้ผลิตหรือผู้ขายลูกโป่งบรรจุก๊าซไนตรัสออกไซด์มีความผิดตามพระราชบัญญัติยา
พ.ศ. 2510 ข้อหาผลิตหรือขายยาแผนปัจจุบันโดยไม่ได้รับอนุญาต โทษจำคุกไม่เกิน 5 ปี และปรับไม่เกิน 10,000 บาท และหากก๊าซไนตรัสออกไซด์ที่นำมาใช้เป็นยาที่ไม่ได้ขึ้นทะเบียนตำรับยา ผู้ผลิตหรือผู้ขายจะมีความผิดในข้อหาผลิตหรือขายยาแผนปัจจุบันโดยไม่ได้ขึ้นทะเบียนตำรับยา มีโทษจำคุกไม่เกิน 3 ปี หรือปรับไม่เกิน 5,000 บาท หรือทั้งจำทั้งปรับ หากพบเห็นการขายลูกโป่งก๊าซหัวเราะสามารถแจ้งเบาะแสได้ที่
สายด่วน อย. 1556

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 12 ธันวาคม 2566 / ข่าวแจก 32 ปีงบประมาณ พ.ศ. 2567**

****